### Resume

Vejle Kommune har igangsat en lokalplan, som skal muliggøre opførelse af tiny houses ved [adresse], Vejle.

Lokalplanforslaget har været i høring fra 30. maj til 27. juni 2022. I høringsperioden er der indkommet fire bemærkninger til planen. Indsigelserne har givet anledning til at anbefale ændringer i lokalplanen.

### Sagsfremstilling

Planens historik

Teknisk Udvalg besluttede på mødet 8. marts 2022, pkt. nr. 52, at igangsætte udarbejdelse af lokalplan nr. 1361.

Byrådet besluttede på møde 25. maj 2022, pkt. nr. 96, at sende lokalplanen i offentlig høring.

Lokalplanen har været i offentlig høring fra 30. maj 2022 til 27. juni 2022.

Der har været afholdt borgermøde 2. juni 2022.

Indsigelser/bemærkninger og ændringer af lokalplanen

I høringsperioden er der indkommet fire indsigelser/bemærkninger, som omhandler håndtering af regn- og overfladevand, visning af fjernvarmeledninger på kortbilag, placering af træer, terrænregulering, afstand til beskyttet natur og indbliksgener.

Dele af indsigelserne anbefales imødekommet. Det drejer sig om redegørelsens tekst om spildevand, hvor det skal fremgå at lokalplanområdet alene spildevandskloakeres, og at der skal oprettes et regnvandslaug til håndtering af regn- og overfladevand. Dertil opdatering af kortbilag 2 og 3, således [adresse] ledninger til ny transformerstation vises, og træerne langs Vejledalen placeres uden for ledningstracé.

Lokalplanens tekster vedrørende terrænregulering, afstand til beskyttet natur og indbliksgener ændres ikke.

Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag.

[adresse]Frafaldserklæring

Lokalplanområdet ejes af kommunen, og en frafaldserklæring er derfor ikke nødvendig.

### Sagens videre forløb

Sagen skal behandles af Økonomiudvalget og Byrådet.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Lokalplanområdet til netop tiny houses er valgt ud fra nærhed til byen, kort afstand til hverdagsfaciliteter og gode offentlige transportmuligheder.

Der bygges tæt og småt med udgangspunkt i tiny house konceptet, der baserer sig på bæredygtighed og nedskalering af forbruget af materielle goder. Små boliger har mindre energiforbrug.

Den minimale byggemodning og fællesparkering begrænser anlæggelse og vedligeholdelse af CO2-tung vej. Der er mulighed for at benytte individuelle vedvarende energi-anlæg som solceller og varmepumper.

Dette medvirker til at reducere lokalplanens forventede klimaaftryk.

### Teknik- og Miljødirektøren indstiller,

|  |  |
| --- | --- |
| at | udvalget anbefaler over for Byrådet, at lokalplan nr. 1361 vedtages endeligt med de af forvaltningen indstillede ændringer, og |

|  |  |
| --- | --- |
| at | indsigerne orienteres om Byrådets behandling af indsigelserne og om Teknik & Miljøs bemærkninger til indsigelserne. |

### Beslutning

Anbefalet.